# Fluorouracil

El fluorouracil, també anomenat 5-fluorouracil o 5-FU, és un fàrmac quimioteràpic indicat principalment en el tractament tòpic de queratosis actíniques i carcinoma basocel·lular. El seu efecte principal és la inhibició del creixement accelerat de les cèl·lules cutànies precanceroses. Sovint s'utilitza en combinació amb l'àcid salicílic, que n'afavoreix l'absorció.
El fluorouracil també es pot administrar per via intravenosa pel tractament d'altres tipus de càncer, entre ells el colorectal, esofàgic, estomacal, pancreàtic, mamari i cervical. S'utilitza habitualment en règims de quimioteràpia combinada.
Els efectes secundaris de l'ús per injecció són freqüents; pot causar inflamació de la boca, pèrdua de gana, recomptes baixos de cèl·lules sanguínies, pèrdua de cabell i inflamació de la pell, així com també esterilitat en homes, i menopausa en dones. Quan s'utilitza com a crema, normalment es produeix irritació i inflamació de lleu a moderada a la zona d'aplicació. Independentment del tipus de tractament, el fluorouracil pot perjudicar el fetus durant l'embaràs. Es recomana utilitzar mètodes anticonceptius durant el període de tractament i durant els sis mesos posteriors, i no donar el pit mentre duri el tractament.
El fluorouracil és un antimetabòlit anàleg de la pirimidina. In vivo, es converteix en el metabòlit actiu 5-fluoroxiuridina monofosfat (F-UMP); substituint l'uracil, F-UMP s'incorpora a l'ARN i n'inhibeix la transcripció, inhibint així el creixement cel·lular. Un altre metabòlit actiu, el 5-5-fluoro-2'-desoxiuridina-5'-O-monofosfat (F-dUMP), inhibeix la timidilat sintasa, provocant l'esgotament del trifosfat de timidina (TTP), un dels quatre nucleòtids trifosfats utilitzats en la síntesi d'ADN.
El fluorouracil es va patentar l'any 1956 i es va introduir com a tractament mèdic el 1962. Està a la llista de medicaments essencials de l'Organització Mundial de la Salut.

## Referències

* ↑ «Tractament amb 5 fluorouracil tòpic». Barcelona: Hospital del Mar. [Consulta: 22 juny 2024].
* ↑ «Actinic Keratosis». MedScape. [Consulta: 22 juny 2024].
* ↑ «Fluorouracil (Topical) (Monograph)». The American Society of Health-System Pharmacists. [Consulta: 22 juny 2024].
* 1 2 «5-fluorouracil 0,5% i àcid salicílic 10%. Tractament tòpic». Dermatologia.cat. [Consulta: 22 juny 2024].
* 1 2 3 «Fluorouracil - Informació per al pacient» (PDF). Canal Salut. Pla director d'oncologia. Generalitat de Catalunya. [Consulta: 22 juny 2024].
* ↑ «Fluorouracil (Monograph)». The American Society of Health-System Pharmacists. [Consulta: 22 juny 2024].
* ↑ Brizzi, Maria P. «Continuous 5-fluorouracil infusion plus long acting octreotide in advanced well-differentiated neuroendocrine carcinomas. A phase II trial of the Piemonte Oncology Network». BMC Cancer, 9, 388, 2009. DOI: 10.1186/1471-2407-9-388.
* ↑ Airley R. Cancer Chemotherapy: Basic Science to the Clinic. John Wiley & Sons, 2009, p. 76. ISBN 9780470092569.
* ↑ «Fluorouracil». Drug Dictionary. National Cancer Institute. [Consulta: 22 juny 2024].
* ↑ Fischer J, Ganellin CR. Analogue-based Drug Discovery. John Wiley & Sons, 2006, p. 511. ISBN 9783527607495.

## Enllaços externs

* «Fluorouracil, capecitabina, tegafur i flucitosina». Generalitat de Catalunya, Servei Català de la Salut. [Consulta: 22 juny 2024].